**Абылай Мауданов**

**МИЛЛИОН**

Рөлдегілер:

Бойжеткен

Алаяқ.

Ақын.

Полицей.

Жүк түсіруші.

Бейтаныс.

Шенеунік.

Еден сыпырушы.

**Қала. Фонда зәулім үйлер. Сауда алаңы. Гүл сататын дүңгіршік. Бір жағы саябақ, аллея.**

**Ақын жігіт шығып, ортаға жақындайды. Қолында бір бума гүлі бар.**

**Ақын**. Тіршіліктің тағы бір таңы атып келеді. Табиғат таңғажайып! Қазір сәлден соң қыз-қыз қайнаған қарбалас басталады. Адамдар құмырсқаша құжынайды, шыбын-шіркейше быжынайды. Машиналар шығады, бап-бап, бип-бип деп. Сосын бәрі бүлінеді.

**Ортаға қарай аяңдайды.**

**Ақын.** Ех, шіркін! Мұнары сейіліп үлгірмеген қала бейне бір манаурап жатқан сұлу сынды. Жоқ, сұлу деген аз! Сұлулық ол сырт көзді ғана арбайтын алдамшы келбет! Ару! О, таптым! Ару!

**Өз қиялында көзін жұмып алдыға ентелей берген ақын еден жуушы әйелмен соқтығысып қалады.**

**Ақын:** Ару!

**Еден жуушы:** Ей, ауру! Көзіңе қарамайсың ба, таңмен таласа анаша шегіп алғансың ба? Танауын желге тосқан теке сияқты қайда емпелеңдеп барасың, бишара, байқап жүрмейсің бе!

**Ақын**. Кешіріңіз!

**Еден жуушы**: Өй, есуас! Көзіңді ашып жүр, көліктің астына түсіп өлгің келмесе. Сенің «кешірімің» маған бай бола ма, бала бола ма? Түрін қарашы, өй, мәжүн неме!

**Еден жуушы бұрқылдап әрі қарай кетеді.**

**Ақын**: Ох! Дұрыс айтады! Мен - Мәжнүнмін! Бүкіл ғылыми техникалық прогресс шырқау шыңына шығып, тиісінше, адамгершілік құндылықтар аяқасты болған ХХІ ғасырдың Мәжнүнімін! Өмірде махаббат деген ізгі сезім жойылып кетпеуі үшін де әр дәуірге бір Мәжнүн кеереек. Ал, менің Ләйлім мұнда. **(Дүңгіршікті көрсетеді).**

**Ақын.** Бүгін оның өміріндегі айтулы күн! Құдайақына, жүрегім сезіп тұр! Бүгін ол кереметпен қауышады! Өмірде тосын ғажайыптардың болатынына сенесіздер ғой, иә?Неге екенін білмеймін, оның алдына келсем, жем іздеген жетім қозыдай түртінектеп қала берем. Бірақ, бүгін мен өмірімдегі ең батыл қадамды жасадым! Міне!

**Қалтасынан хат суырып алады.**

**Ақын**. Жансырымды төгілдіріп өлеңмен жаздым, енді оны гүлге орап қойып кетем.

**Дүңгіршіктің алдына қояды.**

**Ақын:** Ол бұл гүлді алады, сосын хатты оқиды! Әр жағы бітті! Еих! Баяғыдан бері осылай істеуім керек еді.

**Ақын келген жағына қарай асыға жүгіріп бара жатып жүк тасушымен соқтығысады.**

**Жүк тасушы**. Соқырсың ба, ей, адамды соға-моға қайда асығып барасың. Абайласаңшы.

**Ақын**: Айып етпе, бауырым! Бүгін ғажайыптар орындалатын күн!

**Әрі қарай жүгіріп кетеді**.

**Жүк түсіруші**. Мынауың ауыш па, не пәле. Сықиып костюм киіп алыпты өзі. Шамасы әкімдікте істейтін пәле-ау деймін. Осындай жарыместерді қайдан тауып алады екен? Түсінбеймін. Ех.

**Жүк түсіруші сахнадан шығып кетеді. Ар жақтан сигнал берген машина, ақынға айқайлап ұрысқан көлік жүргізушілердің дауысы**.

**Дүңгіршіктің алдына қыз ентіге жүгіріп келеді.**

**Қыз.** Ой, Алла-ай, тағы кешігіп қалдым ба?

**Дүңгіршіктің алдына сәл аялдап, басын ұстайды.**

**Қыз. (сағатына қарап)** Бірақ, мен кешіккелі қай заман. Тұп-тура он бір жыл, он бір ай, 29 күн! Баяғыда мектеп бітірісімен байға қашып кетуім керек еді.

**Дүңгіршікті ашып (айналдырып), ішінен гүлдерді алып, алдына шығара бастайды.**

**Қыз.** Сонда осы кезде етегім елпі, жеңім желпі боп, гүл емес, күл шығарып жүруді едім. Есесіне байың қойныңда, балаң мойныңда, қартайғанда қайда барам деп басыңды ауыртпайсың... м-даа.. Қой құрсын, таң атпай көңіл-күйімді құртпайын. Бүгін туған күнім. Құдай қаласа, оныншы рет 18-ге толамын.

**Музыка қосып қалады. «Миллионы алых роз» Роза Әлқожаның орындауында**. **Қыз өзі билеп жүреді.**

Тұнған сурет әлемі, бір суретші бар еді.

Гүлді ұнатар әдемі, әр кез қызды сүйеді.

Бойдақ жанда ес бар ма, сатылды үй, бар сурет.

Түскен барлық ақшаға, гүл алды есте қалсын деп.

Миллион, миллион раушан гүл,

Сезімін сездірген сүйген жар тағдыры.

Өмірде тым құлай, шын ғашық болсаң, біл,

Мәңгіге солмайды жайнаған жан гүлі.

Таңда тұрып түсінді, үміт маздап білтелі.

Жалғасындай түсінің, есік алды гүл толы.

**Тарс еткізіп музыканы өшіреді.**

**Қыз. (қолын ақша санағандай қылып)** миллион, миллион, миллион... еһ, қайда сол миллион?

**Кері бұрылып, ақынның қойып кеткен гүлін көреді.**

**Қыз.** Мәссаған, мына гүлді кеше кіргізбей кеткем бе, жоқ. Олай болуы мүмкін емес. Охо, десең, мұнда хат тастап кетіпті ғой. (**Қалтасына салады.)** Жайырақ оқырмын. Қысқасы, бүгіннен бастап өмірімді өзгертем. Алдыма мақсат - миллион теңге табыс! Не тұрмысқа шығу!Мейлі Алик бола ма, мейлі Малик бола ма, әйтеуір, Шарик болмаса болды.

**Алаяқ:.** Арманыңыз алдыңызда тұр, сұлу бикеш! Аңсағаныңыз Алик, Малик болса, келіңіз, «алик, малик, шарик» ойнап жіберейік.

**Қыз. шошып кетіп)** Тағы келдің бе, албасты, алаяқ! Құрып кетші бар, қырық кесектің астында қалғыр неме. Адамның зәресін алып...

**Алаяқ (қызды мазақ қылып)**. Миллион, миллион, миллион! Сен мейлі гүлді талдап емес, бума-бумамен сатсаң да, қиялыңдағы бора-бора ақшаға жете алмайсың. Одан да, кел бәске бес мың тік, ұтып кетсең - он мың олжа. Бес минутта он мың тапсаң, ол тамағыңды теспейді.

**Қыз. К**ет дедім ғой, оңбаған. Сен сияқты арамнан ақша тауып, елдің қалтасын сауғанша, еден жуып кеткенім жақсы, білдің бе!

**Алаяқ. (ақша санағандай қимыл көрсетіп, әндете)** бора-бора-бора,бора... Еден жуушы ешқашан миллионер бола алмайды. Жүр ғой, әне біреуі. Он жыл болды, таңатпай өтеді осы арадан. Ол аз десең, еден жуушыны ешкім алмайды. Қазір жігіттер миы бар қызды емес, үйі бар келіншекті іздейді.

**Қыз.** Басымды ауыртпашы, намысы жоқ бишара...

**Алаяқ.** Менде намыс жоқ, ал, сенде күйеуге тиюге шанс жоқ. Пайдаға кенелуге жалғыз ғана мүмкіндік, ол мына ойында. Кел, «алик, малик, шарик» ойнап жіберейік...

**Қыз.** Ерегістіргенде, бүгін ең бірінші кездескен басы бос еркектің етегінен ұстаймын.

**Алаяқ.** Тәңір тілеуіңді берді ендеше, қарындас! Ең бірінші жолыққаның мен едім. Ұстасаң міне, етегім бар, жексең жетегім бар. Сен де бойдақ, мен де бойдақ.. Екі жарты, бір литр...

**(қойынынан бір бөтелке алып шығады. Аузын ашып ұрттайды)**

**Қыз.** Кет дедім ғой, өй, еркек деген атты қор қылған ез. Саған еріп литр емес, сиқыр болып кетермін.

**Алаяқ.** Әп-бәрекелді! Сиқырлы таяғым «фуук» ете қалады, ал, сен салтанатты сарайға «топ ете» қаласың!

**Қыз.** Жағың қарысқыр, жоғаласың ба, жоқ па?! Кет дегенде ит те кетеді. Құрып кетші бар.

**Алаяқ.:** А-а, ол сенің ауылдағы иттерің ғой. Біліп қой, қаланың иттері қазақша түсінбейді. Ит түгілі, иелерінің өзі ұға қоюы неғайбыл.

**Қыз.** Үрпе-түрпе боп бүкіл елді үркітіп болдың... Сенің қырсығыңнан саудамнан қағылам да жүрем. Өз еркіңмен табаныңды жалтыратпасаң, обалың өзіңе... Полиция шақырамын...

**Қыз жалма-жан телефонмен звондай бастайды.** *«Алоо, полиция деп сөйлесе бастайды. Иә, Абай көшесі 28, орталық павилон. Мұнда ішіп алған алаяқ маған тиісіп жатыр...*

**Алаяқ заттарын жинап алып тайып тұрады. «Кешке саябақтың шығыс жағында күтем. Бақыт таңын бірге қарсы алайық» деп айқайлап бара жатады.**

**Қыз. (залға қарап сұраулы кейіппен)** Бөтен болса бір сәрі. Неге осы өзіміздің жігіттердің қыздарға жаны ашымайды екен? Қарындас деп қамқор болудың орнына, қалтаңды қаққысы кеп тұрады. Түсінбейсің...

Былай қарасаң, бәрі бар. Тұрмыс жеңілдеген, заман тыныш. Істеймін деген адамға жұмыс та жеткілікті. Мына қарашы, жағалай салынған зәулім үйлер. Сыртынан қарасаң ханның сарайынан артық. Ал ішінде ше? Шаңырағы шадыман шаттыққа толы ма?

**Басын ұстап ойланып қалған бойжеткен**

**Қыз.** Мен де сол сырты сәнді үй секілді сезінемін өзімді. Салтанатына қарап бәрі «тым қымбат» деп ойлайды да, саудаласуға жүрегі дауаламайды. Рас, менің де сыртым сұлу. 28-ге келсем де сымбатымда сын жоқ. Ажарым айдай! Бірақ, ажарым тозбағанымен, базарым өтіп бара жатыр емес пе?! Жүрегіңе жылу шашар серігің болмағасын құр сұлулықтан не пайда?

**Көрермендерге жақындай түседі.**

Білім десең, ол да бар. Қызыл диплом жатыр, әне, сандықта. Білдей бір мұғаліммін. Бірақ, сабақ беруді қиын санап, ауылдан қашып, жұмақ тосып тұрғандай қалаға ынтықтым. Бейне бір өмір бойы қалада туып-өскендей.

Осы жүрісіме кім кінәлі? Талай «мен деген» жігіттер сөз салғанда бірін «анау» дедім, бірін «мынау» дедім. Былқ-сылқ еткен бұла күн басымда мәңгілік тұратындай сезінгенім рас. Мен сияқты «ақ боз атты ханзаданы» күтіп ертегіге елітпей, өзі теңдес жанмен түтітіп түтетіп кеткен ақылды қыздарға қарап қызығам.

Мүмкін, бұл менің де кінам емес шығар. Қызға қырық үйден тию көріп өскесін, жігітке көз тоқтатып қараудың өзіне қарадай қысылатын ұяң едім ғой. Сондай шақта батыл қадам жасау жігіттің міндеті емес пе?!

**(даусы қаттырақ шығып)** Қайда жүр осы қазақтың қылыштай жарқылдаған бай жігіттері? Қайда?

**Полиция.** Аға сержант Қылышбай қасыңызда.

**Қыз.** **(көзі алайып)** уууу... Мен дубинкідей емес, қылыштай дедім ғой

**Полиция.** Түсінбедім.

**Қыз.** Қылыштай деймін.

**Полиция.** Мен, аға сержант Қылыш... бай...

**Қыз.** Бай?

**Полиция.** Қылышбаев, Мақсат Қылышбаев. Овты атам алып тастаған. Қарындас, сізге не болды, мен шақырту бойынша кеп тұрмын.

**Қыз.** **(өз-өзіне келіп)** Кешіріңіз, сәл көңіл-күйім бұзылып... Мен едім қоңырау шалған. Сендер келгенше, қашанғы әдеті бойынша, кетті уже.

**Полиция**. Жеткенше сол болды.

**Қыз**. Әрине, солай болуы – заңдылық! Жедел жәрдем шақырсаң, келгенше не ауруыңнан жазылып кетеді, не көрің қазылып бітеді. Өрт сөндірушілер жеткенше қоламтаға картоп пісіріп алуға болады. Сантехнигің ол, ханға сәлем бермейді. Жарайды, болар іс болды. Бір бұл емес ғой.

**Полиция.** Айып етпеңіз қарындас. Тек ғана 112 емес, қажет десеңіз жеке нөмеріме де звондаңыз... Нөмерім.. 8 777... 787-86-87

**Қыз.** Түсінбедім, сіз сонда сексен алтыншы жылғысыз ба, сексен жетінші жылғысыз ба?

**Полиция.** «Қыздың жасы қашанда 18», қарындас. Сол сияқты жігіттің де... жасын сұраған жараспас.

**Қыз.** Мен де бүгін 18-ге толдым.

**Полиция:** Құттықтаймын!

**Екеуі бір-біріне көз алмай қарап, қолын созады. Музыка**. **Екеуі әуен құшағында жақындай түседі. Кенет полиция баж етіп қалады.**

**Қыз.** Не болды, сізге, шаян шақты ма?

**Полиция.** Анда, анау жерде...

**Қыз.** Онда не бар екен?

**Полиция**. Камера...

**Қыз**. еее, түсінікті. Қорықпа, аға сержант! Ол жерде камераның аты бар да, заты жоқ. Жоқ! «Ақылды қала» бағдарламасы деп алаулатып-жалаутатып әкеп орнатқан. Одан әрі тоққа жалғау керек екені ешкімнің ойына келмепті. Бейнебақылау болса, алаяқтар тайраңдар ма еді.

**Полиция (бас киімін алып**) Түсінерсіз деп ойлаймын, қарындас. Жұмыстың аты - жұмыс. Әйтпесе, мен де кәдімгі адаммын.

**Қыз. (көрермендер жаққа бұрылып)** Көрініп тұр адам екені. Мүйізі жоқ екен, әйтеуір. Өзі былайша, үріп ауызға салғандай екен, ә? Төрлетіңіз.

**Полицей дүңгіршік жаққа өтіп қолтығынан папка алады.**

**Полицей.** Сонымен, маған құжат толтыру қажет. Сіздің ныспыңыз?

**Қыз.** Менің атым, міне, жазылып тұр. Сергек көзбен қарасаңыз, есімімді тауып алу оп-оңай!

**Полиция (папкасын қоя салып)**. Таптым! Роза! **(Бір гүлді алады)**

**Қыз.** Кешіріңіз, аға сержант мырза, бұл мүлдем роза емес, орнына қойғаныңыз абзал! **(Өзі қолына алып, абайлап орналастырады)**

**Полиция. (Келесі гүлді алып):** Раушан!

**Қыз ол гүлді де қолынан алып орнына қояды.**

**Қыз.** Отыр, екі, аға сержант. Өмірі қызға гүл сыйлап көрмеген екенсіз.

**Полиция**. Рас айтасыз, мойындаймын. Ол жағынан қараңғымын. Білмейтін де ретім бар. Шалғай ауылда өстім. Мен ұнатқан қыз көршім еді. Ол да өзім сияқты, бір бума гүлден гөрі, бір арба шөп түсіріп бергеніңді артық санайтын қарапайым отбасыдан еді. Әрі ауылда гүл сататын жер болған емес. Әттең...

**Қыз**. Шамасы сүйгеніңізбен қосыла алмағансыз-ау.

**Полиция.** Иә, шын сүйгендердің қосылмайды деген шындық шығар. Мектеп бітіргесін оқуға кеттім. Ол менен бір жас кіші еді, бір жылдан ол да түлек атанып, басқа қалаға жол тартты. Мен диплом алысымен, сол жылы күзде әскерге іліктім. Отан алдындағы борышымды өтеп ауылға келсем, оны... оған дейін үш рет үйленген өзінен 15 жас үлкен жігіт алып қашып кетіпті...

**Қыз.** Бишара-ай...

**Полиция. Ө**кінгенім сондай, кинодағыдай көпірден секіргім келді. Алайда, біздің ауылда өзен деген атымен жоқ еді. Күйіктен ел бетіне қарай алмай, қалаға келдім. Сосын, ХХІ ғасырда қыз алып қашу сияқты надандықтың құрбаны болған қыздардың құқығын қорғамақ ниетпен, мамандық ауыстырып, ішкі істер органына жұмысқа тұрдым. Ал, қазіргі күйімді көріп тұрсыз.

**Қыз.** ммда.... Жүрегіңізден әлі ұмытылмай келе жатқанына қарағанда, ол қыз...

**Полиция.** Жо-жоқ.. Роза, ой, Раушан. Жарайды, Жұмбақ қыз.. Ол сенен сұлу емес.

**Қыз**. Туған күніме деген үлкен сый, мен туралы пікіріңіз болды. Құдай көңіліңізді көтерсін. Сонда сіз әлі күнге тұрмысқа шығып кеткен қызды күтіп жүрсіз бе?

**Полицей**. Жо-жоқ... Оның төрт баласы бар. Мені ұмытып та қалған шығар. Әрі арамызда сөз болған емес. Сенесіз бе, әлі күнге бойдақпын. Өмір өтіп жатыр. Өзім бір әулеттің жалғыз ұлымын. Ата-анам ауылда. «Қашан үйленесің» деп күнде қылқылдайды.

**Қыз.** Енді неге үйленбей жүрсіз.

**Полиция.** Құдайдың бір бұйрықты күні бар шығар. Әйтпесе мен талап қылмады дейсің бе. Жүрмін қалада пәтер жалдап, бар табысымды қожайынға беріп. Жұмбақ қыз, жансырымды жасырмай айттым. Егер, тап қазір сізге жүрегімді ұсынсам қабыл алар ма едің? Маған кезіккен бірде бір қыз көңілімді өзіңдей баураған емес. Шын, шын айтам. Не жүріс осы біздікі? Сенің бақытты болуың үшін қолымнан келгеннің бәрін істеймін. Ант етемін.

**Музыка үні. Қыз гүлдердің ортасына басын ұстап отыра кетеді. Полицей тізерлеп қолын ұстайды.**

**Полицей.** Біз ең бақытты отбасы боламыз, сенесің бе?! Не істеп жүрміз осы қалада, айтшы? Ауылға барайық, мамандығым бойынша жұмысқа тұрам, немесе, жер алып, бизнес ашам. Миллионер боламыз. Сәбиіміз өмірге келеді. Атын Дидар қоямыз. Тұңғышымыздың көзі аунымаған сен, сенің көзің. Ал, мұрыны маған келіңкірейді. Аузы апама, жоқ, тіпті сенің мамаңа тарта салсын..

**Қыз қолын алып алып орнынан тұрып, ортаға жақындайды**.

**Қыз.** Маған ойласуға мұрсат бер, Мақсат. Өмірлік таңдау жасау, гүл сатып алу емес...

**Полицей орнынан қарғып тұрып бас киімін алады. Үстін қағынып, тіп-тік тұра қалады.**

**Полицей.** Болды, Жұмбақ қыз. Мен кешке жұмыстан шыққасын келемін. Міне, анау саябақтың шығыс жай бетінде жолығайық. Одан әрі таныстығымызды жуамыз, сенің туған күніңді тойлаймыз. Бақыт таңын бірге қарсы алайық!

**Полицей қошташқан ишарат жасап, сахнадан шығып кетеді. Қыз орнында ойланып отырып қалады. Фонда көшедегі шаң-шұң айқай, қарбалас тіршілік. Жүк түсіруші келіп сыртынан қарап тұрады. Қыз оған назар салмайды. Жүк түсіруші бір тал гүл алады. Қыз аңғармайды. Жүк түсіруші ысқырып жібереді.**

**Жүк түсіруші**. Пәлі, қарындас. Тапа тал түсте тонап әкетсе де аңғаратын түріңіз жоқ ғой. Соншалықты терең ойға сүңгитіндей не себеп болды екен?. Міне, гүліңіз. Қазір не көп, ұры-қары көп. Бейқам отырған жараспайды, қарындас.

**Қыз орнынан ұшып тұрып гүлді алады да, орнына қояды.**

**Қыз.** рахмет, кешіріңіз.

**Жүк түсіруші**. Кешірімді біреуді қағып кеткен, немесе аяғын басып кеткен сыпайысымақтар ғана сұрайды. Негізі, сіз емес, гүліңді рұхсатсыз орнынан қозғаған мен сұрауым керек. Сонымен, әлгі мент немене тіміскілеп жүр. Гүлдерді асты-үстіне төңкеріп, көп тергеді ғой.

**Қыз**. Тергеу емес, жәй әншейін.

**Жүк түсіруші**. Басқа-басқа, погон таққандарға сенуге болмайды. Мен ол жастан өтіп кеткеееем. Олардың бәрі қалыптан құйылған, шетінен мансапқұмар, сатқындар...

**Қыз**. Неге олай дейсіз? Полицейлердің ішінде де адамгершілігі мол жандар жетерлік...Бәрі бірдей олай болуы мүмкін емес.

**Жүк түсіруші**. Андағындай қиял-ғажайып ертегімен балабақшадағы сәбилерді алдарсыз. Алайда, сіздің алдыңызда отызға толған, өмір көрген тәжірибелі азамат тұр. Олар... екі иығыңда Кәләмин, Кәтәмин деген екі періште тұр, жақсылық пен жамандығыңды жазып жатыр деші, өлдім қатыгездіктен бас тартпайды. Ал, анау айдаладағы камерадан, яғни, бастықтарынан өлердей қорқады. Адамгершілігі бар дейсіз бе, хе-хе, хе... Олар тіпті адам болып не әртіске, не сүйген қызына гүл сыйлауды біле ме екен?

**Гүлдердің ішін аралай бастайды.**

**Жүк түсіруші**. Мәселен, мынау қызыл түсті гүл. Бұл мидың психикалық белсенділігін артырады. Шаршауды басады. Тап қазір түс ауған жоқ, бірақ, сіздің жүзіңіз солғындау, тынығу үшін қызыл гүлге көз жанарыңызды суарыңыз. Ал, ақ түсті гүл тазалық пен ұқыптылықтың белгісі. Ақ гүлге көңілі ауған адам, мына тірліктің мыңдаған проблемасынан басын азат етпек. Сол үшін мұны шығынға батқан, аурудан зардап шеккендерге сыйлаған жөн. Сары түсті гүлді уайым шегіп жүргендерге берсе жөн. Ал, көк түс.... шіркін, түн мен тыныштықтың түсі.

**Қыз таңғалып.** Ғажап! Сіздің мамандығыңыз кім?

**Жүк түсіруші.** Менде мамандық жоқ. Кәсібім, көріп тұрсыз, жүк түсіруші. Үйленбегенмін, есесіне, сотталғанмын.

**Қыз.** Сотталған?

**Жүк түсіруші**. Иә, темір тордың аржағында төрт жыл тапжылмай отырып келдім.

**Қыз**. Не үшін?

**Жүк түсіруші.** Менттердің есебін жабу үшін, қарындас. Одан әрі сіз сұрамаңыз, мен айтпай-ақ қояйын. Заң өкілдеріне сенімім жоғалғаны содан. Әлдебір ауыр қылмысқа ортақ етіп жіберді.

**Қыз**. Қолыңыз таза болса, неге келістіңіз?

**Жүк түсіруші**. Ол ұзақ әңгіме. Жә, оны айтып қайтеміз. Өткенге салауат. Мен мектепте биология пәнін беске оқығам. Пәндік олимпиадаларда жүлделі орын алып жүрдім. Гүл атаулыны жақсы көретінім содан. Сіз білесіз бе, кез келген өсімдіктің аталық, аналығы бар. Жаратушының ұлылығы сонда...

**Қыз.** иә, 7 сыныпта өткенбіз. Еміс-еміс есімде.

**Жүк түсіруші**. Ал, менің санамда бәрі сайрап тұр. Ұстаз болсам, ғылым қусам деген ұлы арманым еді. Үміт желге ұшты. «Отырып шықты» деген таңба – маңдайға басылған қарғыс мөрімен бір.

**Қыз**. Сөзіңіз салмақты, бой-басыңыз бүтін, тепсе темір үзетін жастасыз. Бір адамдай біліміңіз бар сияқты.

**Жүк түсіруші**. Е, қарындас. Қазір кісілік парасатқа кім қарап жатыр? Бәрін бір жапырақ қағаз шешеді. Жүр ғой не бір топастар. Бір-бір папка ұстап. Шәниіп. Анау, біздің базарком... Қарны қабақтай, беті табақтай. (жүрісін, дауысын салып) ырс-ырс етіп әрең жүр. Құдай біледі, сол сальто айналмақ түгілі, турникке бір рет тартыла алмайды. Естуімше екі дмпломы бар, ал, өзі екіге екі қосуға сауаты жетпейді. Амандасқанын қара: қалайсың, брәтшкә, нәрмәлні мә бәрі...

**Қыз шегі қата күледі.** Өзіңіз нағыз әртіс екенсіз.

**Жүк түсіруші**. Сөз болсын, деген ғой. Біле білгенге мұның бәрі ғайбат, күнә.

**Қыз.** Күнә деген қылмыс жасау емес пе...

**Жүк түсіруші**. Жоға, қарындас, қателесесіз. Әр кез олай емес. Мысалы, біздің елдің заңында ең қатал жазаға кесілетіндердің бірі – қыз зорлағандар. Ал, мына бейбіт өмірде алдап, арбап, сеніміне кіріп, әр түрлі жолмен ойындағысын істеп жүрген жігіттер қаншама? Айналып келгенде олар өздерін «Мачомыз» деп әспеттейді.

**Фонда құшақтасқан қыз бен жігіт тұрады. Соларды нұсқап.**

**Жүк түсіруші**. Бірақ, «Мачолар» жазаланбайды. Жә, кодексте көрсетілген баптан бөлек Ар алдындағы жаза бар емес пе?! Ол қайда қалады? Темір тордың әржағындағылар он жыл арқалаған қылмысты, мына жақта олар күнде істеп жүр емес пе?

**Қыз (сөзін бөліп шошына)**. Тоқтаңыз, тіпті аузым бармайды.... Сіз сонда қыз зорлааап?...

**Жүк түсіруші күліп жіберіп**. О, не дегеніңіз, Құдай сақтасын. Менде де апа-қарындас бар. Мен де анадан туған адаммын. Жәй сөз реті келгенде аузымнан шығып кетіпті. Қой, тақырыпты өзгертейік.

**Қыз**. Айта беріңіз... Бәрібір сауда жүріп жатқан жоқ. Сіздің сөзіңіз ұнап барады.

**Жүк түсіруші**. Олай болса, ең қымбат гүліңізді мен алайын. Маған ақ, қызыл және көк түсті гүлдесте беріңіз. Міне, он мың теңге. Осыған келгенше беріңіз.

**Қыз**. Рахмет!

**Қыз дүңгіршіктің төріне қарай өтеді, жүк түсіруші көрермендерге қарай жақындайды.**

**Жүк түсіруші.** Біздің қоғам қызық. Адамды қызметіне, атақ-лауазымына қарап бағалайды. Қазір бір кітап бетін ашпаған небір директор, төрағалар, жұлдыздар жетіп артылады. Ал, ізгілік принциптеріне адал, ұстаныма берік, адамгершілік тұрғысынан олардан мың есе биік қаншама қарапайым адамдар бар. Біз «кішкентай адамдардың» жандүниесіне үңіліп көрдік пе?

**Сұраулы жүзбен көрермендерге қарайды.**

**Жүк түсіруші**. Бүгінде қыздар бай жігіт іздейді, тіпті сол үшін дәулетті адамға тоқал бола салудан тайынбайды. Дайын асқа тік қасық болу арыңды сату ғой. Өмірдің ең қызығы бақытты, байлықты сүйгеніңмен бірге құрау емес пе?! Бәрі де миллионер болуды аңсайды. Миллион оңай жинала ма? Бақыт деген тек миллиондардың сыңғыры ғана ма?

**Қыз**. Тапсырысыңыз әзір.

**Жүк тасушы шалт қимылмен бұрылып, қыздың қолынан гүлді алып, қайта ұсынады**.

**Жүк түсіруші**. Замандас! Осы гүлді өзіңе ұсындым! Бір тал шашыңды түсірсем, жігіт болмай кетейін. Маған жар болуға келісер ме едің? Дүниедегі ең бақытты әйел, ана атанасың! Тұңғышымыздың атын Дидар қоямыз. Мен саған түбінде гүл сататын дүңгіршік емес, гүл өсіретін жылыжай ашып беремін. Тек сенсең болғаны! Барша бақыт гүлі біздің бақшамызда өсетін болады. Әрине, бірден емес. Зейнетке шыққанша орындаймын...

**Тосын музыка. Ойланып отыра кеткен қыз, қолынан гүлі түсіп кетеді.**

**Жүк түсіруші**. Жақсы, үнсіздік келісімнің белгісі! Мен сені кешке, саябақтың шығыс жақ бетінде күтем! Күтееееем! Бақыт таңын бірге қарсы алайық!

**Жүк түсіруші жылыстап шығып кетеді.**

**Қыз.** Әп-әдемі азамат!

**Қатты келіп тормоз басып тоқтаған машина дауысы. Костюм-шалбар киген жігіт сахнаға телефонмен сөйлесіп шығады.**

**Шенеунік.** Тездетіңдер, ресторанға тапсырыс бере беріңдер. Дұрыстап ескерт. Көкеміз деп айт. Біздің шатырымыз ол. Айтпақшы, сұп-сұлу, жас қыздар керек. Өткендегідей кәштарды әкеліп, ұятқа қалдырмаңдар.

**Қыз**. Әңгірлемеңіз. Әйтпесе, бар құпияңыз әшкере болатын түрі бар. Бұл - қоғамдық орын.

**Шенеунік**. Да-ну! Ендеше бұл қоғамдық орынның біздің басқармаға қарайтынын ұмытпаңыз, сатушы ханым! Сондықтан, жылы-жылы сөйлесейік. Мен кезкелген мәселені шеше аламын.

**Қыз (шенеуніктің дауысын қайталап кекете)**: Да-ну?!

**Шенеунік**. Басымдағы шашымдай көріңіз!

**Қыз**. Бәрін шешесіз бе?

**Шенеунік (бес саусағын көрсетіп)**: Бәрін! Щесть секундта.

**Қыз**. Онда алдымен қалпағыңызды шешсеңіз! Бір, екі, үш...

**Шенеунік**. Жо-жоқ, бас жағына барыспайық, ханым! Мен тегін адам емеспін. Бұлай қалжыңдамаңыз.

**Қыз.** Еш қалжыңдап тұрғаным жоқ! Және тегін адам емес екеніңіз, телпегіңізді баса кигеніңізден-ақ білініп тұр.

**Шенеунік**. О. Шешш...ң. Тоқта, біріншіден мен бұл жерге бөлім басшысы емес, тұтынушы ретінде келіп тұрмын. Сыпайылық сақтаған абзал.

**Қыз**. Әміріңізге құлдық, аса құрметті бөлім басшысы. Не қалайсыз?

**Шенеунік**. Бүгін менің тоқалымның мүшелі. Соған 25 тал гүл керек.

**Қыз**. Бұл жердегі гүлдер - он екіден бір гүлі ашылмаған бойжеткендер мен бәйбішелерге ғана арналған. Көрмейсіз бе, қауыздары ауыздай ашылып үлбіреп тұр.

**Шенеунік**. Онда өз обалың өзіңе, қыршаңқы тіліңнің қырсығынан, қалтаңнан қағылдың. Қаладағы гүл сататын жалғыз жер осы емес шығар. Ал, сенімен ертең, заң жүзінде сөйлесетін боламын.

**Қыз**. Кеш қалдыңыз, ертең мен мұнда болмаймын. Кетемін.

**Шенеунік**. Қайда кетесің?

**Қыз**. Байға кетемін!

**Шенеунік**: Ха-ха-ха. Сені алған еркектің, маңдайының соры бес елі шығар.

**Қыз**. Саған тиген әйелдің де бақыты тасып жатпағаны байқалып тұр.

**Шенеунік қолын бір сілтеп шығып кетеді. Қыз тілін шығарып, мазақтайды.**

**Қыз мұңайып**. Шынында да, артық кетіп қалдым-ау. Тап туған күнімде мұнша шапылдасатындай не күн туды басыма? Бірақ, сәл қызметке қолы тие қалса, жер тәңірісіп, өзінше бола қалатындарды суқаным сүймейді. «Сені алған еркектің маңдайының соры бес елі» дей ме, ех, қайдан білсін менің қандай жан екенімді. Шіркін, егер мен тұрмысқа шықсам, жұбайымның бетіне жел болып тимес едім. Өмірде қаншама отбасылар бар, болмашы нәрсе үшін қырылысып жатады. Онсыз да қысқа ғұмырда, сүйіп қосылған жарыңмен, сіз-біздесіп сыйласып өткенге не жетеді?!

**Осы кезде сымбатты бейтаныс кіріп келе жатады. Қыз оны аңғармайды.**

**Қыз.** Қырқысқаны аз, қазір үйленуден ажырасу оңай. Кеше ғана өліп-талып қосылып, аста-төк той жасаған ғашықтар, көп өтпей екі жаққа кетіп жатады. Бәлкім, тұрмыс та қиын шығар. Бірақ, соның салдарынан қаншама сәби әке қамқорлығынсыз өседі. Жаутаңдап, тірі жетім атанады. Мұның бәрі, ер азаматтардың жауапсыздығынан...

**Бейтаныс жөткірінеді. Қыз ыңғайсызданып, артқа шегінеді**.

**Бейтаныс**. Тың тыңдады деп ойлап қалмаңыз, сұлу бикеш. Әйтсе де, бар кінәні ерлерге артып қою тым әділетсіздік. Мысалы, мен де ажырасқан адаммын.

**Қыз. (сенбегендей аңтарыла қарайды)** Қалайша? Сіз?..

**Бейтаныс**. Таңырқайтын түгі жоқ. Алысқа бармай-ақ, өз басымнан өткен оқиғаны айтайын. Жастайымнан кәсіппен айналыстым. Бір басыма жететін дәулетім, сыйлас ортам болды. Көңілім түсіп, өзім құралпылас бір қызға үйлендім. Орталықта төрт бөлмелі үйіміз, қымбат көлігім болды. Бірінен соң бірі үш баламыз өмірге келді. Сүйте тұра дәм-тұзымыз жараспады. Не себеп деп ойлайсыз?

**Қыз.** Қызғаныштан шығар..

**Бейтаныс**. Беу, деген-ай. Тым тәжіриесіз екенсіз, замандас. Қызғаныш ажыратпайды, қайта ол махаббатты берік ете түседі.

**Қыз.** Ішімдікке үйір болған боларсыз...

**Бейтаныс.** Кәсіпкерлік пен ішкіштік бір арнаға тоғыспайды.

**Қыз.** Бәлкім, кәсіп-кәсіп деп үй көрмей кеткен боларсыз, немесе зайыбыңыздың көзіне шөп салған шығарсыз...

**Бейтаныс**. Мәссаған, бикеш. Мені қандай жаманатқа да қиналмай қия салатын сияқтысыз. Жә, өзім айтайын. Біздің заңымызда ер-азаматтардың құқы мүлдем қорғалмаған.

**Қыз.** Қалайша?

**Бейтаныс.** Былайша. Рас, отбасында ұсақ-түйек реніш болмай тұрмайды. Жұбайым соны сылтауратып, ажырасуға сотқа берді. Ал, сот арыз түскен күні ақ-қарасын айырмай жатып, шешім шығара салды. Сот шешімі бойынша, үш балам мен бар дәулетімнің тең жартысын оған тиесілі деп бұйырды. Бар мүмкіндікті пайдаланып, сот шешімін бұздыруға тырыстым. Бірақ, оның бәрі әурешілік еді. Әйелімнің бір күнде миллиондаған капиталға ие болып шыға келгенін көрген туыстары, табыстыруға емес, ажырасуға үгіттеді. Түкке тұрғысыз материалдық мүдде үшін отбасым күйреді, кәсібіме нұқсан келді. Осы әділдік пе?

**Қыз.** Тіпті не айтарымды білмеймін. Тағдыр...

**Бейтаныс**. Тағдыр, тағдыр. Сол тағдырды жасайтын өзіміз емеспіз бе?! Бүгінде ажырасқандар не, сотталғандар не, айырма жоқ. Екеуіне деген көзқарас бірдей. Көп қыздар, бұрын отбасы құрған азаматтардан аулақ қашады. Оларға адамдық емес, ең маңыздысы «атағы» сияқты. Ақ көйлек киіп, үйленбеген жігітке тұрмысқа шығуды бірінші орынға қояды. Сөйтіп, не бір ақымақтарға тиіп, қор болады. Көп ұзамай өзі де ажырасып тынады. Осы сөзім өтірік деші. Сіз қалай ойлар едіңіз?

**Қыз**. Мен үшін ең бастысы адамгершілігі, өткен өмірі маңызды емес.

**Бейтаныс**. Олай болса, сұлу бикеш, тіпті атыңызды сұрамайын. Мүмкін Тәңір бізді осы диалогқа өзі себепкер қылған шығар. Бүгін анамның туған күніне сый жасау үшін осында бұрылып едім. Сен маған тұрмысқа шығуға бел байлар ма едің? Менің ең басты байлығым, қала сыртындағы коттеджім де емес, астымдағы джип те емес, қара басым, ақыл-ойым. Жалғыздық Құдайға ғана жарасқан, жар болуға келіссең, қолымнан келген бар игілікті Өзіңе арнаймын. Ертеңгі күннен бастап, өмірімнің ақ парағын өзіңмен бірге бастармын. Баламыз болса атын Дидар қоямыз.

**Музыка. Қыз басын ұстап, соққы алғандай әсерде.**

**Қыз.** О, тоба! Не болып кетті, өзі. Бейтаныс жігіт! Иманды, абзал азамат екеніңе иландым. Тек, бүгін менің де туған күнім. Маған таңдау жасауға мұрсат бер!

**Бейтаныс**. Туған күніңмен, бикеш! Осынау ерекше күнді бірге атап өтейік! Жұмысыңыз біткесін, саябақтың шығыс жағында жолығалық! Бақыт таңын бірге қарсы алайық!

**Бейтаныс жігіт қолын бұлғап шығып кетеді.**

**Қыз**. Бұл не өзі, өңім бе, түсім бе? Туған күнімде мұнша тосын болады деп кім ойлаған. Өмірде де бір түрлі тағдырлар бар-ау. Тек солардың бір-біріне тоғыспайтыны қиын. Ех, қайтесің. Өмір деген осы. Айтпақшы, бүгін мана бір хат көрген секілді едім.

**Қыз қалтасынан хатты алып, үңіледі. Сахнада сыртынан оқылады. Қыз көрермендерге жақындай түседі.**

**Ақынның дауысы**.

*Жұмбақ қыз! Кешіріңіз, әрине. Мен сізді Роза, Раушан, Қалампыр деп небір әдемі гүлдердің атымен атауыма да болатын еді. Алайда, дүниедегі ең нәзік, ең сұлу, ең хош иісті гүлдің өзі Сіздің басқан ізіңе татымайтынын білгендіктен, Жұмбақ қыз дегенді жөн көрдім. Менің Сіздің сыртыңыздан торауылдағаныма неше ай, неше күн өткенін білмеймін. Әйтеуір, алғаш көрген сәттен бастап, ақыл есімнен айрылдым.*

*Сенің көзің күміс көлдің жарқыраған айдыны,*

*Ғашық болдым сол бір көзге есімде жоқ қай күні.*

*Білетінім – жанымды өртеп, қапияда жалт еттің,*

*Сенен басқа жар сүймеске Алла атымен ант еттім.*

*Жүрегімді теңіздей толқытқан сезімімді тілмен айтып жеткізу, сірә, мүмкін де емес шығар. Сол үшін де, тілегімде хатқа түсірдім. Өз сөзім жетпегесін, Төлен Әбдік атты ұлы жазушының бір шумақ өлеңін қостым!*

*Жұмбақ қыз! Иә, Сіз мені танымайсыз, әйтсе де, өмірде бір көргеннен отбасы құрып, бақытты болып кетіп жатқан жандар қаншама?! Мен де Сізді алып қашып кетуге сан мәрте оқталдым, дегенмен ол заңға қайшы екенін білгесін, амал жоқ, ішімнен тындым.*

*«Өзің сүйгенге емес, өзіңді сүйгенге қосыл» деген бар ғой, бұл дүниеде Сізді мендей сүйетін жан жоқ, болуы да мүмкін емес. Біз ең бақытты отбасы боламыз, сенесің бе?! Не істеп жүрміз осы қалада, айтшы? Ауылға барайық, мамандығым бойынша жұмысқа тұрам, немесе, жер алып, бизнес ашам. Миллионер боламыз. Сәбиіміз өмірге келеді. Атын Дидар қоямыз. Тұңғышымыздың көзі аунымаған сен, сенің көзің. Ал, мұрыны маған келіңкірейді. Аузы апама, жоқ, тіпті сенің мамаңа тарта салсын..*

*Сіз дүниедегі ең бақытты әйел, ана атанасыз! Мен сізге түбінде гүл сататын дүңгіршік емес, гүл өсіретін жылыжай ашып беремін. Тек сенсеңіз болғаны! Барша бақыт гүлі біздің бақшамызда өсетін болады. Әрине, бірден емес. Бірақ, зейнетке шыққанша орындаймын...*

*Менің ең басты байлығым - сезімім. Жалғыздық Құдайға ғана жарасқан, жар болуға келіссеңіз, қолымнан келген бар игілікті Өзіңе арнаймын.*

*Мен өмірде ғажайыпқа сенем, сол үшін де осы хатты гүлге орап табыстадым. Егер, менің жүрекжарды сөзіме сенсең, бүгін кешке орталық саябақтың шығыс жақ бетінде күтемін. Бақыт таңын бірге қарсы алайық!*

**Қыз басын тізеге сүйеп бірауық отырады да орнынан тұрып, гүлдерін жинастырып, дүңгіршікті жабады.**

**Қыз**. Тәуекел! Бұл өмірде кездейсоқ ештеңе жоқ. Тап осындай жігіттер маған бұған дейін де жолыққан-тын. Тек ол шақта мен аспаннан топ етіп түсе қалар батпандай бақытты күтіп уақыт жоғалттым. Ол бекер екен. Алла әр күні пендесіне ризық жазады, тек соны адал терсең болғаны. Бұл дүниеде бәріміздің жұбымыз бар. Тек соны таба қателеспей таба білсең жарады. Тағдыр таңдау ұсынып тұрғанда, уақыт жоғалтпайық, қыздар. Қыз баланың бақыты адал жар, ана атануда. Ендеше, мен таңдауымды жасадым. Тарттым, бақыт таңын қарсы алуға, саябақтың Шығыс жақ бетіне!

**Сахнаның түпкіріне өтіп кетеді. Сәл ғана қара фон. Той жыры, у-шу болған көңілді дауыстар. Таң. Еден жуушы шығады.**

**Еден жуушы.** Тіршіліктің тағы бір таңы атып келеді. Табиғат таңғажайып! Қазір сәлден соң қыз-қыз қайнаған қарбалас басталады. Адамдар құмырсқаша құжынайды, шыбын-шіркейше быжынайды. Машиналар шығады, бап-бап, бип-бип деп. Сосын бәрі бүлінеді. Ех, шіркін! Мұнары сейіліп үлгірмеген қала бейне бір манаурап жатқан жас жігіт сияқты. Ей, жігіті құрсыншы.

**Ортаға таяп.**

**Еден жуушы.** Бұрын осы бес жыл бұрын осы жерде бір қыз гүл сатып тұрушы еді. Тұрмыс құрды деп естіп едім, қайда екен. Қайда жүрсе де бағы ашылсын.

**Сахнадан өтіп кетеді.** **Қоларба ұстаған қыз телефонмен сөйлесіп келе жатады.**

**Қыз.** Дидар қайда, жылап қалған жоқ па? Айтқан жоқпын ба, орталық саябақтың шығыс жақ бетінде жолығамыз, балаларды ойнатамыз деп. Күн деген қандай ғажап, тамылжып тұр. Отбасымызбен қыдырмағалы көп болды бір. Қайдасы несі, баяғы біз бірінші танысқан жерге келіп қалдым деймін.

**Алдынан алаяқ кес-кестейді. «Келіңіз, ханым. «Алик, Малик, Шарик» ойнаңыз. Бес мың салып, он мың ұтып ал!**

**Қыз.** О, сорлы, бишара. Сол баяғы таз қалпың екен ғой. Есіңдеме, осыдан бес жыл бұрын «ешқашан миллионер бола алмайсың» деп табалап едің ғой. Ал, жарылып өл, ендеше! Мен қазір – миллионер ғана емес, миллиардермін! Менің байлығым - балаларым, отбасым, ата-анамыз! Мен бақыттымын! Мен әлемдегі ең бай адаммын.

**Сахнаға қарап.** Естідіңдер ме, қыздар. Бақытты болғың келсе, байға шық! Байлыққа кенелгің келе ме, байға шық! Ал, жігіттер, сендер, үйленіңдер! Бас екеу болмай, мал төртеу болмайды! Қазақ біліп айтқан! Бақыт пен байлықтың бастауы – отбасында! Бақытты болудың өмірде миллион мүмкіндігі бар.

**Сахна.**